地名: 淸河 (慶尚道, 縣（監）)
年: 1811.0

○備局, 以前後諸道各都陳弊冊子, 回啓言: "慶尙道陳弊冊子判付內, 安東稅銀事, 數甚零星, 特爲永減事, 分付該曹, 諸邑中金山、咸昌兩倅所陳, 最爲勤渠可採, 與他諸邑條陳中可施者, 令廟堂稟處事, 命下矣。 其一, 金山還穀夥多, 年增歲加, 只存國家所知之穀, 悉罷各司取耗之穀事也。 所論非無意見, 而各衙門所管, 亦各有經費之不可已者, 則遽議革罷, 非所可論, 置之。 其一, 簽丁之弊, 專由於冒稱兩班, 圖免身役, 悉罷簽軍納布之規, 更明身役之法, 所謂兩班常漢, 考按其籍, 納其役價事也。 欲一依古者 ‘有身有庸’ 之法, 無論班、賤, 按籍納役價, 定制施行, 而此有先輩之論, 講之已久, 迄未歸一。 更加爛商, 得其十分可行之端, 然後稟處。 其一, 田結之弊, 專由於不爲改量, 大均一國之田, 而改量尺數, 一依九等之法, 盡革結(夫)
                〔負〕
              之制事也。 罷近日結束收稅之法, 行國初計畝分等之制, 各衙門屯田, 各宮房免稅, 悉爲革罷, 盡入兩稅之額爲宜云, 而古之計畝, 今爲尺量, 設有未得其要之歎, 行之已久, 猝難更張, 屯田免稅等名色, 亦非一朝可以革去者, 置之。 其一, 盈德船稅, 名色甚多, 海民受弊, 隨頉隨減, 從實作摠, 俾免橫徵之弊事也。 船摠有減, 稅納如數, 此是海民積痼之弊。 沿海諸處, 大抵多如此, 稱冤之端, 旣聞之後, 不可一任其如是。 令道臣, 往復該廳, 從長矯捄。 其一, 訓局砲保, 以純木收捧, 禁、御軍保錢、木參半, 此後則依他軍保例, 參半與純錢, 時一例施行事也。 沿海土性, 旣不宜綿。 錢、木參半之請, 雖出便宜之道, 而砲保事體, 與他軍保有異, 設有遇歉權宜之時, 若欲作爲恒式, 年年代錢, 則有礙事面, 置之。 其一, 河陽軍丁之紊亂, 應役之不均, 都在於各樣冒屬, 不能汰定之致, 冒禁投托者, 査括塡充, 而罷其本縣匙山之烽燧, 以其本軍百名, 移充於良役各頉之代事也。 以蕞爾之邑, 應役之戶至少, 而軍摠則洽過三數倍。 以此較彼, 太不相當, 切骨之弊, 在所當念, 而移疾他邑, 旣無其路, 至有罷烽得軍, 移充闕額之論, 而觀其所陳, 則前有慶山
              城山之烽, 後有永川
              城隍之烽, 各有照應, 而該邑之烽, 則處在邑後, 元無遞傳之處, 則只憑永、慶兩處之烽, 自起自滅而已, 事之無謂, 莫此爲甚。 依願革去, 恐無不可, 而事係邊警, 終有難愼。 分付道臣, 細察形便緊慢, 論理報來後稟處。 其一, 還簿之紊亂, 由於名色之浩繁, 但置其軍資、常賑, 各營等穀名色, 半留半分, 而各營耗條, 從市直取用事也。 雖是各邑通患, 以至小之邑, 有切苦之瘼, 矯捄之方, 宜莫先於半留之法。 而各衙門取耗之道, 本自不均, 減分之政, 難以遽議。 關飭道臣, 另思裒益之方, 以爲一分蘇捄之地。 其一, 田大同上納時, 京外吏屬之情費, 逐年增加, 嚴加禁斷, 各營例納及別卜定情債, 各邑貿易等名色, 磨鍊定式事也。 情債之弊, 無論京外, 日滋月甚, 從前申飭, 不翅一再。 此不但一本縣之弊而已, 關飭京外各衙門, 嚴加申禁。 其一, 奉化以至殘之邑, 史閣守護, 實無獨當之勢, 請割安東
              春陽一面, 以資守護事也。 疆界移割, 事體不輕, 前亦有此論, 輒皆抵牾而不諧, 今何可遽議移屬? 置之。 其一, 覺華寺僧軍, 依五臺山史庫僧軍例, 特爲給料事也。 覺華寺僧料, 雖有江陵、茂朱、江華三處之例, 幾年未有之事, 不可到今遽議。 置之。 其一, 咸昌禁、御軍之塡闕, 每以民戶中稍實者疤定, 故民思免役, 投入驛屬, 另加爬櫛事也。 良民投入驛屬, 要爲免役之計, 此實列邑之通患。 關飭道臣, 另加察飭。 其一, 還穀較戶, 太不相當, 請得五、六千石移貿, 當年耗條, 自本邑從市直作錢事也。 減價移貿, 旣違詳定之式, 則移貿之處, 石數隨減, 此不無掣礙之端, 而民瘼所關。 法有弛張, 在前一、二邑, 亦有似此許施之例, 分付道臣, 稱量事勢, 啓聞後稟處。 其一, 鳥嶺軍餉, 其弊尤甚, 今秋捧糴時, 折半移劃平倉, 又於所管五邑內, 參量邑力戶口, 以爲均節事也。 鳥嶺餉米, 事體嚴重, 歉歲之分數捧留, 不過一時之權宜, 常年則不當引此爲式。 至於移送他邑, 雖有邑力之大小, 各有事情之掣礙, 置之。 其一, 各邑上納時, 人情名色甚多, 如有法外私捧者, 亟施常律事也。 列邑同弊, 依河陽例, 一體申飭。 其一, 山淸田稅之木, 貿取他邑, 爲民巨弊, 以錢代納事也。 本邑是峽縣, 木綿非土宜, 貿納之難, 其勢固然, 惟正之供, 事體不輕, 遽議更張, 有所不可, 置之。 其一, 軍丁多額, 依他邑移定例, 分送於諸邑事也。 軍多之弊, 亦所當念, 而移送他邑, 他邑亦然, 置之。 其一, 軍威、架山餉穀, 移屬於漆谷, 漆谷平倉穀, 換捧於本縣事也。 架山城餉, 爲弊不少, 而平倉之捧留, 他邑之移送, 事多掣礙, 置之。 其一, 各樣軍布之代錢, 參差不齊, 若値綿布價翔之時, 則或至四兩之多, 元納外雜費與磨勘債, 或削或減, 更爲一定之制事也。 各樣軍布代錢之規, 本自參差, 均齊定式, 有難遽議, 置之。 其一, 延日礪石常貢外, 各司別定之弊, 嚴飭事也。 礪石採之至難, 弊則滋甚。 雖在例納之數, 尙多可悶, 矧此別定之名? 尤宜軫念。 從前申飭, 慮歸例套, 更加申飭於該寺, 俾無此患。 其一, 葛坪、大松、北松三封山, 卽爲革罷, 許民耕墾事也。 三封山, 居在原野之中, 未免童濯之患。 以耕作則裕民之食, 以封山則貽民之疾。 信如其言, 不可因其名而徒受其害。 關問道臣, 詳探形止後稟處。 其一, 長鬐上納訓局ㆍ禁ㆍ御營及他衙門軍布, 竝許純錢永爲定式事也。 雖非宜綿之土, 軍布體重, 永定純錢, 事體不可, 置之。 其一, 上納大同之木, 遠地換貿, 其價倍蓰, 以米換劃於下納, 而上納木, 則代劃於近京沿邑事也。 大同上納木之難於下納米, 事勢則然, 而分劃之利害, 有難詳知。 令道臣, 酌量事勢, 報來後稟處。 其一, 泗川騎、步兵三番, 每有情債, 所費有倍, 自今勿爲分捧, 合作一番, 與禁、御營保錢, 一時上納事也。 騎、步兵, 分三等上納, 未知法意之何據, 而分捧如果爲弊, 省費在所當念, 捧甘各該營, 使之從便措處。 其一, 機張漂倭, 只以止泊發船, 兩次馳報, 而若乃兵營, 則左漂之時, 依水營例馳報, 右漂則亦依巡、統營例, 一、二次合成一牒, 以報事也。 漂倭問情, 固有關係, 而九處馳報, 疊送七、八次, 雖緣所重, 亦多爲弊。 依其所報, 左漂之時, 依水營之例, 右漂之時, 依統營之例, 合成一牒, 如無甚掣礙, 則亦爲省弊之道, 令道、帥臣, 量宜施行。 其一, 以倭料還米舂給, 實由無儲置之致, 新結米下納條中, 除出數三百石儲置, 以爲給料事也。 倭料會減於儲置, 雖是例也, 而儲置無有, 換米以給, 此實爲弊。 然欲祛此弊, 事情亦有掣礙, 置之。 其一, 持者雇貰, 以道內元會米中二千二百石, 換劃本縣, 半分耗中一百石, 每年取用事也。 持者捄弊, 在所當念, 而元會米中換劃, 有難遽議, 置之。 其一, 熊川漂倭糧料, 磨鍊不爲不多, 而濫觴爲弊, 自今以枰木較準, 定式施行事也。 漂倭給料之時, 濫觴之弊不少, 枰木定式, 足爲矯捄之端。 一從已例, 務加節約之意, 分付道臣, 申飭施行。 其一, 破傷漁船, 拘於稅摠, 不得懸頉, 依致敗船隻懸頉例施行事也。 一依盈德例, 施行。 其一, 聞慶邑樣凋殘, 尙州
              山陽五面, 還屬本縣事也。 山陽五面, 割彼添此, 誠爲蘇瘼之端, 地界有限, 定制當愼, 不可遽議移屬, 置之。 其一, 軍餉小米, 多積腐傷, 還民受害, 每年限二千石作錢, 減至八千石後, 始許半分事也。 軍餉小米, 多積腐傷, 誠如其言, 如欲作錢, 移轉事情, 與咸昌一般。 令道臣, 量宜區處。 其一, 慶州
              封山, 爲民痼弊, 特爲革罷事也。 封山之弊, 有木而不適於用, 徒貽許多民瘼, 則名實之不相符如是。 然外邑事情, 有難詳知, 關問道臣, 待報稟處。 其一, 安東軍額, 除其雜頉, 難以充額, 兼役者多, 故民不支堪, 投入驛屬, 嚴飭査括事也。 良民之避役投驛, 非徒此邑獨然, 有驛諸邑, 在在如是, 郵簿關牒, 徒致紛紜, 有駭事面。 關飭道臣, 査考形止案, 如有作奸可疑者, 一一査括, 移補軍額, 俾絶後弊。 其一。 田政紊亂, 其所釐革, 惟在改量, 待年豐經紀事也。 田政之紊亂, 無邑不然。 庚子量田, 今至百餘年, 膏瘠異前, 境界不明, 稅漸有縮, 民亦受困, 改量一事, 在所當行。 從前一、二邑, 亦有試可, 而難保無利害之相隨。 此惟在守令察飭之如何。 更加爛商擧行之意, 令道臣知委。 其一, 還多爲弊, 無論某衙門穀耗條, 勿爲會錄, 當年作錢, 勿復添還事也。 耗上生耗, 漸至多石, 誠爲滋弊之端。 各衙門穀耗條, 必於當年作錢, 俾勿添錄, 爲今日捄瘼之一道。 前以此事, 有所筵稟行會, 而更加申飭, 俾絶後弊。 其一, 牛邱峙店民都散, 銀脈已斷, 永減稅銀事也。 永減之特恩, 出於爲民之盛念, 分付該曹, 知委該道, 使積年受苦之民, 咸知如天之澤。 其一, 羊場爲弊, 如以革罷爲難, 移送於宜羊之邑, 牧羊之民, 竝定良役, 塡代軍額事也。 本府踈於牧羊之道, 會案所付, 名存實無。 至有斂民充額, 則爲弊滋甚。 令道臣, 深量矯捄之方, 從長變通。 其一, 上納時, 情費濫觴, 先自京費矯正事也。 歲益濫觴, 名色多端, 外邑受弊, 可以推知。 前後申飭, 不翅嚴明, 而邑弊如前, 列邑說弊, 一辭同然。 淸河、咸昌等邑, 已有所論列, 更加申嚴之意, 分付各該衙門。 其一, 本邑穀貴民貧, 連阡旱田, 引水開畓事也。 歲之豐歉, 專係水田之有水與否, 桔槹灌漑, 其力也小, 不如水車遠矣。 第以我國民俗, 狃於素習, 忽於初見, 雖有水車, 亦必不知爲用。 然苟使自官, 善於倡勸服習, 則必無不行之理。 一用之後, 爲利必博。 本道昌原, 已有試用此法, 聞亦食效。 今於本州, 亦倣此例, 從便試用之意, 分付道臣, 使之知委該邑。 其一, 尙州還摠太多, 減衙門盡分之穀, 增常賑半留之數, 旱田之爲水田者, 依水田例災頉事也。 還弊蓋是諸邑通患, 欲減盡分之穀, 作爲半之數, 非不爲減分捄弊之道, 而事多掣礙, 難以遽議。 旱田之爲反畓者, 不爲給災, 自是例也, 而若於未改量之前, 許使變通, 則田政益多淆亂, 爲弊必多, 置之。 其一, 砲保依他軍布例, 常年錢、布參半, 綿貴純錢代捧事也。 都監事體, 與軍門有異, 雖有一時之權宜, 不可硬定而爲式。 置之。 其一, 星州良丁之投驛者, 査括還入事也。 良丁投入驛屬者, 査括還入, 自是不可已之政。 至於戶布事, 前輩之議, 屢欲行之而不果。 此二條, 已於安東及金山、咸昌有所論列, 一體施行。 其一, 還弊指難勝屈。 除却軍餉賑資外, 盡罷各處句管, 或置屯田, 別樣設施事也。 說弊多有意見, 而至若罷各處之句管, 議屯田之設, 始事非猝乍可論。 今姑置之。 其一, 軍政紊亂, 革罷束伍名色, 受布諸軍, 還付操鍊, 與束伍良丁, 通作正兵事也。 以雇奴與良丁, 通作正鍊, 察其勇怯, 分作正兵保兵, 事係軍制, 猝難容議。 其一, 量田年久, 田結紊亂, 米、布上納, 情費多濫事也。 田結之紊亂, 情費之繁氄, 近來痼瘼, 隨處皆然, 而已於安東等邑論列, 一體施行。 其一, 大邱上、下納米、木, 一依京司收租, 分劃擧行事也。 上、下納米、木, 多寡便否, 在秋事之豐歉, 有難先時而預料, 且列邑亦必有似此等處, 有難一一許施。 置之。 其一, 堤入結卜, 尙未蒙頉, 堤下作者, 白地分當, 依量案堤陳例頉減事也。 令道臣, 更加詳査, 往復該曹, 從長變通。 其一, 金海沿江, 田結浦落無常 災頉偏多, 土薄等高之處, 量宜降等事也。 沿江處等高之田, 量宜降等, 雖爲蘇弊之端, 旣不改量, 徒欲降等, 事有掣礙。 置之。 其一, 鳴、菉兩島, 鹽戶日縮, 公貨中劃出二萬兩無利之錢, 分給島民, 限年分捧事也。 從前捄弊之方, 可謂靡不用極, 而弊隨而生, 無藥可捄, 至有此二萬兩貸下之論。 以一島烏聚之民, 資鹽爲業, 本無恒心, 則雖爲一時之幸, 必爲永久之弊。 置之。 其一, 箭竹之公私責用極矣, 産竹之田, 只爲二處, 移送他邑事也。 竹産漸不如前, 該邑爲弊, 可推而知。 然沿海諸邑之弊, 無不如是, 雖欲移疾, 其勢無路。 置之。 其一, 海民之凋殘, 專由提魚之役, 賃船之資, 本邑漁船四、五隻, 移送他邑事也。 本府捉魚船之多於諸邑, 未知當初排定時, 有何所據。 而只聞本邑說弊, 未察他邑之事情, 遽議移送, 恐有掣礙。 令道臣, 詳探矯捄之道, 從便施行。 其一, 軍摠多額爲弊偏甚, 移來之軍, 還屬各邑事也。 當初分排於該邑, 旣出不已之政。 到今還送, 有難容議, 置之。 其一, 寧海黃腸封進之時, 無可作板者, 收錢貿封, 從長變通事也。 山皆惡石, 地不宜松, 斂民貿納, 事甚切悶。 黃腸事體, 至爲嚴重, 不可遽議更張, 今姑置之。 其一, 本府分界之前, 有大所、德峴, 兩烽烽軍爲二百名, 故軍額苟艱, 德峴烽屬之英陽, 烽軍百名, 自英陽縣充定事也。 兩烽爲弊, 在於英陽分界以後, 而今若移送烽守烽軍於英陽, 則英陽事情, 亦必有掣礙, 彼此之間, 爲弊一般。 置之。 其一, 軍布中砲保、樂工, 同是布也, 而價則不同, 民以爲難。 事體則然, 而定例已久, 猝難釐革, 置之。 其一, 鹽釜八坐中, 一坐釜破, 更不改備, 稅錢頉減事也。 釜破戶亡, 已至多年, 白地責徵, 誠甚可悶。 分付道臣, 摘奸後, 往復該廳, 量宜變通。 其一, 密陽東西南北, 俱有栗林, 南北兩林, 甲子起墾, 土不宜種, 還作栗林事也。 東西栗林, 卽千年古藪, 不可一朝遽革者也。 不但供獻之所重, 以其有栗藪, 爲肅川激流之大防, 民田賴此得免決破, 關係民生之利害, 亦云不小, 而中間斫藪爲畓之計, 太欠商量。 一自成畓之後, 蒙利則至少, 而爲弊則滋多。 聞本邑民情, 皆願還作栗林, 令道臣, 更加詳察, 論理狀聞, 以爲矯捄之地。 其一, 本府兩封山, 依梁山例, 特爲革罷事也。 有封山諸邑之說弊, 大體略同。 依慶州等邑例, 令道臣, 詳察報來後稟處。